בס"ד

פרשת קרח

גם בפרשה זו – לאחר "הקרב על הבשר" בפרשת "בהעלותך", טרפוד תוכניות העלייה לארץ וכיבושה בפרשת המרגלים, בפרשת "שלח" – שוב ישנם אלו המטילים ספק בהנהגת משה ואהרון. הפעם עמד בראש המתקפה, קרוב משפחתו של המנהיג. הלא הוא "קרח בן יצהר בן קהת בן לוי" (במדבר טז, א)

השתלשלות הדברים, כפי שהיא באה לידי ביטוי בפסוקי הפרשה, הינה כך: קרח קם וכל הנלווים אליו, "דתן ואבירם בני אליאב ואון בן פלת בני ראובן... חמישים ומאתיים נשיאי העדה... ויקהלו על משה ועל אהרון ויאמרו אלהם: רב לכם כי כל העדה כולם קדשים ובתוכם ה' ומדוע תתנשאו על קהל ה'"(א,ג)

*"רב לכם: הרבה יותר מדי לקחתם לעצמכם גדולה. מדוע תתנשאו? אם לקחת אתה מלכות, לא*

*היה לך לברר לאחיך כהונה"* (רש"י בשם המדרש)

דמותו של קורח מופיעה כאן כאדם, הנאבק נגד השחיתות בצמרת השלטון. הוא מרים את קולו נגד מינויי קרובים ומקורבים למשרות, שטובות הנאה בצידן.

בסופו של דבר – את קורח ומשפחתו בלעה האדמה, והאחרים:

"ואש יצאה מה' ותאכל את החמישים ומאתים איש מקריבי הקטורת" (שם, לה). כולם נשרפו.

והדברים זועקים להסבר: מי שמעיין במדרשי פרשה זו יווכח, שאין מדובר כאן בכנופיה השוכנת מחוץ לחוק ומתנגשת בו, אלא בטובי בניו של העם. אנשים, שהייתה להם מטרה. אנשים שהאמינו בה ועמדו במבחנה עד לסופם המר.

אולם, בדומה למרגלים, גם מניע התקוממותו של קורח היה חיידק זעיר וממית, ששכן בעמקי לבו. מידה רעה, שגרמה לטעותו הנוראה, שעלתה לו בחייו, ושמו נותר בזכר העם לדיראון עולם כמחרחר ריב. שהרי, משה ואהרון לא בחרו את עצמם, לא רצו להיבחר (המנהיגים היחידים בהיסטוריה שנהגו כך...) וכל סמכותם – מאת האלוקים באה להם

נמצא, שתחילת הלהט המהפכני שלו מקורה... בקנאה, קנאה פשוטה, שאפילו קרח עצמו לא היה מודע לה, עד...

עד הרגע, בו נתמנה אליצפן בן עוזיאל לנשיא שבט לוי בשם ה' (כמובא ברש"י בשם המדרש)

אז נכנסה הקנאה לפעולה, גזלה את מנוחתו וחיבלה בחופש מחשבתו ופעולתו:

*אמר קרח: אחי אבא ארבעה היו... עמרם הבכור, נטלו שני בניו גדולה. אחד מלך ואחד*

*כהן גדול מי ראוי ליטול את השניה, לא אני? שאני בן יצהר, שהוא שני לעמרם? והוא*

*מינה נשיא את בן אחיו הקטן מכולם* (מדרש המובא בשם רש"י)

המסר שהפרשה מנסה להעביר לנו הוא להזהיר אותנו מפני כוחה ההרסני של מידת הקנאה. את קרח הובילה אל אובדנו. נאמר עליה, שהיא מוציאה את האדם מן העולם. היא מסמאת את עיני הנשלט על ידה וחותמת את גזר דינו הרע.

מאז ועד היום.

(ע"פ "פרשה ופישרה " של הרב גרילק)

רְאוּבֵן הָיָה בַּעַל חֲנוּת לְמִמְכָּר בְּשָׂמִים. חֲנוּתוֹ הָיְיתָה נְקִייָּה וּמְסוּדֶּרֶת וְנִיחוֹחַ הַבְּשָׂמִים הָיָה נִפְלָא. בְּסָמוּךְ לַחֲנוּתוֹ, פָּתַח שִׁמְעוֹן עֵסֶק לְעִבּוּד עוֹרוֹת (בֻּרְסְקִי).

רְאוּבֵן שֶׁהָיָה עָדִין וַאֲנִין טָעַם, כָּעַס בְּלִבּוֹ עָל שִׁמְעוֹן שְהֵעֵז לִפְתוֹחַ אֶת הַבֻּרְסְקִי סָמוּךְ לַחֲנוּתוֹ.הוּא לֹא הָיָה מֵעֵז אֲפִילוּ לְהִתְקָרֵב לְפִתְחוֹ שֶל הַבֻּרְסְקִי מִפְּנֵי הָרֵיחַ הָרָע שְנָדַף לְמֵרָחוֹק.

לְיָמִים,רְאוּבֵן הֵחֵל מַפְסִיד בַּעֲסָקָיו עַד שֶׁהֻכְרַח לִסְגֹר אֶת חֲנוּתוֹ. הוּא נִיסָה לְחַפֵּשֹ פַּרְנָסָה אַחֶרֶת אָךְ לֹּא הִצְלִיחַ. שִׁמְעוֹן רָאָה אֶת מַצָּבוֹ וְהֶחְלִיט לְהַצִּיעַ לּוֹ לִהְיוֹת שׁוּתָּף בְּעֵסֶק הַבֻּרְסְקִי.

בִּתְחִלָּה לֹא רָצָה רְאוּבֵן אֲפִילוּ לִשְׁמוֹעַ עָל כָּךְ, שֶׁהֲרֵי אֲפִילוּ מֵרָחוֹק קָשֶׁה לוֹ לִסְבֹּל אֶת רֵיחַ הָעוֹרוֹת, וְעַל

אַחַת כָּמַּה וְכַמָּה לֹא יוּכַל לָשֶׁבֶת בְּתוֹךְ הַחֲנוּת עַצְמָהּ

אוּלָם מַצָּבוֹ נַעֲשָׂה קָשֶׁה מִיּוֹם לְיוֹם, בְּנֵי בֵיתוֹ סָבְלוּ חֶרְפַּת רָעָב וְהִגִּיעוּ עַד פַּת לֶּחֶם מַמָשׁ וְלָכֵן לֹא הָיְתָה לוֹ בְּרֵירָה אֶלָּא להְעֶנות בְּחִיּוּב לְהַצָּעָתוֹ שֶל הַבֻּרְסְקִי.

בַּיוֹם הָרִאשׁוֹן נֶאֱלַץ לִסְתֹם אֶת אַפּוֹ, וְהַשְּׁהִיָּה בְבֵית הָעֵסֶק הָיְתָה כְּרוּכָה בְּיִסּוּרִים מַמָשׁ.הוּא בְּקוֹשִׁי הֶחֱזִיק מַעֲמָד עַד לְסוֹף הַיּוֹם.

לְמָחֳרָת כְּבָר הַיִּסּוּרִים לֹא הָיוּ קָשִׁים עַד כְּדֵי כָּךְ, וּבְמֶשֶׁךְ הַזְמַן הִתְרַגֵּל עַד כִּי שָׁכַח לְגַמְרֵי אֶת סְלִידָתוֹ הָרִאשׁוֹנָה מִרֵיחַ הָעוֹרוֹת. וְהִתְעַסֵּק בְּזֶה כְּאִילוּ הָיָה בֻּרְסְקִי כֹּל יָמָיו...

מָשָׁל זֶה מֵבִיא הֶ"חָפֵץ חַיִּים",זִכְרוֹן צַדִּיק וְקָדוֹשׁ לִבִרָכָה, כְּשֶׁבָּא לְתָאֵר עַד כָּמַּה גָדוֹל כֹּחוֹ שֶל הַהֶרְגֵּל, שֶׁכַּאֲשֶׁר יְהוּדִי חוֹטֵא ח"ו בַּפַּעַם הָרִאשׁוֹנָה - הוּא מִזְדַעֲזֵעַ, אַך אִם חוֹזֵר עָל הָעֲבֵרָה שׁוּב וָשׁוּב הֲרֵי כְּבָר מִתְּרָגֵּל וְהַדָּבָר נִרְאֶה לּוֹ עִנְיָן שֶל מַה בְּכָךְ, כְּמוֹ שֶׁאָמְרוּ חֲכָמֵינוּ זִכְרוֹנָם לִבִרָכָה:"חָטָא וְשָׁנָה - נַעֲשָֹה לוֹ כְּהֶתֵּר" (קִידוּשִׁין דַּף כ)